**ANEXA**

**Act adițional nr. 1 pentru anul 2024**

**pentru actualizarea Contractului de servicii publice de transport cu metroul**

**pentru perioada 2020-2024 al Societății de Transport cu Metroul**

**București ”METROREX”- S.A., aprobat prin**

**Ordinul ministrului transporturilor, infrastructurii și comunicațiilor nr. 697/2020**

Încheiat între :

Ministerul Transporturilor și Infrastructurii, cu sediul în municipiul București, bd. Dinicu Golescu nr. 38, sectorul 1, reprezentat legal prin domnul Sorin Mihai Grindeanu, ministrul transporturilor și infrastructurii, în calitate de autoritate contractantă,

și

Societatea de Transport cu Metroul București ”METROREX”- S.A., denumită în continuare METROREX S.A., cu sediul în municipiul București, bd. Dinicu Golescu nr. 38, sectorul 1, prin doamna Mariana Miclăuș, director general, în calitate de operator,

denumite în continuare, în mod individual ”*partea*” și în mod colectiv ”*părțile*”

în temeiul prevederilor cap. 5 pct. 5.1 alin. (3) din anexa la Ordinul ministrului transporturilor, infrastructurii și comunicațiilor nr. 697/2020 privind aprobarea încheierii Contractului de servicii publice de transport cu metroul pentru perioada 2020-2024 al Societății de Transport cu Metroul București ”METROREX”- S.A., cu modificările ulterioare,

precum și ca urmare a:

* aprobării Legii nr. 421/28.12.2023 a bugetului de stat pe anul 2024;
* solicitării Ministerului Dezvoltării, Lucrărilor Publice şi Administraţiei, ce deţine calitatea de Operator de Program pentru implementarea măsurii suport ce vizează “Îmbunătăţirea serviciilor de acces în reţeaua de metrou din Bucureşti”, co-finanţată în cadrul Programului de Cooperare elveţiano-român, aprobat prin Hotărârea Guvernului nr. 61/26.01.2023, pentru care angajamentul de finanţare al Elveţiei este de 9,7 milioane CHF, de a actualiza clauzele Contractului de servicii publice,

părțile convin să modifice și să completeze elementele prevăzute în contract, după cum urmează:

1. **Se introduce punctul 12.2.3 la capitolul 12 - *Drepturile şi obligaţiile autorităţii contractante*, 12.2 - *Decontarea sumelor cuvenite Operatorului*,** după cum urmează:

**12.2.3:** ”***Autoritatea Contractantă va asigura finanţarea Măsurii-suport în valoare de 11,41 milioane CHF (fără TVA) selectată pentru finanţare în cadrul Programului de Cooperare elveţiano-român aprobat prin Hotărârea Guvernului nr. 61/26.01.2023, domeniul tematic Protejarea mediului înconjurător și a climei, Aria de finanțare – Transport public, ce vizează* creşterea *atractivităţii şi a nivelului de accesibilitate în reţeaua de metrou prin implementarea Programului* *“Îmbunătăţirea serviciilor de acces în reţeaua de metrou din Bucureşti” pentru care eligibilitatea cheltuielilor se încheie la 03.12.2029, iar angajamentul de finanţare al Elveţiei este de 9,7 milioane CHF, reprezentând 85% din totalul cheltuielilor eligibile***”.

1. **Se modifică și se înlocuiesc elementele prevăzute în Anexele nr. 1.1, 1.2, 2, 4, 5, 7 și 7a la Contract, după cum urmează:**
2. Anexa nr. 1.1 ”Programul de transport al Operatorului” se modifică și se înlocuiește cu Anexa nr. 1 la prezentul act adițional;
3. Anexa nr. 1.2 ”Programul de Transport al Operatorului pentru reţeaua de metrou pe anii 2020-2024” se modifică și se înlocuiește cu Anexa nr. 2 la prezentul act adițional;
4. Anexa nr. 2 ”Achiziții material rulant” se modifică și se înlocuiește cu Anexa nr. 3 la prezentul act adițional;
5. Anexa nr. 4 – ”Tarife practicate în momentul încheierii contractului” se modifică și se înlocuiește cu Anexa nr. 4 la prezentul act adițional;
6. Anexa nr. 5 –”Diferențele de tarif”*,* se modifică și se înlocuiește cu Anexa nr. 5 la prezentul act adițional;
7. Anexa nr. 7 ”Modul de determinare a compensației și a costului unitar per km – lei” pentru anul 2024 se modifică și se înlocuiește cu Anexa nr. 6 la prezentul act adițional;
8. Anexa nr. 7a ”Separarea activităților contabile ale Metrorex S.A. aferente cheltuielilor și veniturilor, distinct pe activitatea de operare a metroului, pe activitatea de întreținere/administrare a infrastructurii și pe activitatea de investiții – patrimoniu public” pentru anul 2024 se modifică și se înlocuiește cu Anexa nr. 7 la prezentul act adițional.

Anexele nr. 1 - 7 fac parte integrantă din prezentul act adițional.

**MINISTRUL METROREX S.A.**

**TRANSPORTURILOR ȘI INFRASTRUCTURII DIRECTOR GENERAL**

**Sorin Mihai Grindeanu Mariana Miclăuș**